พื้นที่ปลูกหม่อนเลี้ยงไหม ถูกน้ำท่วม ได้รับผลกระทบ 845 ราย
นายปราโมทย์ ยาใจ อธิบดีกรมหม่อนไหม เปิดเผยว่า จากอิทธิพลของพายุดีเปรสชันโกนเซินและพายุโซนร้อนเตี้ยนหมู่ รวมทั้งได้รับอิทธิพลร่องมรสุมพาดผ่านภาคกลางและภาคตะวันออกเฉียงเหนือตอนล่างของประเทศไทยในช่วงที่ผ่านมา ทำให้หลายพื้นที่ประสบปัญหาฝนตกหนักและฝนตกสะสม เกิดน้ำท่วมฉับพลันและน้ำป่าไหลหลาก ส่งผลกระทบเป็นวงกว้างโดยเฉพาะพื้นที่เกษตรกรรมในหลายจังหวัด รวมทั้งพื้นที่ปลูกหม่อนเลี้ยงไหมก็ได้รับความเสียหายด้วยเช่นกัน จากการสำรวจความเสียหาย มีเกษตรกรหม่อนไหมที่ได้รับผลกระทบ จำนวน 854 ราย มีพื้นที่ปลูกหม่อนเลี้ยงไหมเสียหายรวม 1,467 ไร่ ในพื้นที่ภาคเหนือ ภาคกลางและภาคตะวันออกเฉียงเหนือ อาทิ จังหวัดชัยภูมิ เลย ตาก สระแก้ว นครราชสีมา สระบุรี บุรีรัมย์ เป็นต้น ซึ่งพบว่า มีแปลงหม่อนและโรงเลี้ยงไหมเป็นจำนวนมาก ที่ยังคงมีน้ำท่วมขังและที่น้ำลดลงแล้ว แต่ถึงแม้ในพื้นที่ที่น้ำลดลงแล้วก็ตาม แปลงหม่อนยังคงได้รับความเสียหายตามมาคือ ใบหม่อนเหลืองร่วง ทิ้งใบและบางส่วนยืนต้นตาย ส่งผลให้เกษตรกรขาดแคลนใบหม่อนซึ่งเป็นอาหารของหนอนไหม จึงไม่สามารถเลี้ยงไหมได้เต็มที่ นอกจากนี้ พื้นที่ศูนย์เรียนรู้และถ่ายทอดภูมิปัญญาบางแห่ง วัสดุอุปกรณ์ได้สูญหายและได้รับความเสียหายด้วย กรมหม่อนไหมได้กำหนดแนวทางการช่วยเหลือเกษตรกรผู้ประสบภัย ทั้งในช่วงน้ำท่วมขังและช่วงหลังน้ำลด โดยศูนย์หม่อนไหมเฉลิมพระเกียรติฯ ทุกแห่งทั่วประเทศ ลงพื้นที่ประสบภัยเพื่อให้ความช่วยเหลือ โดยประสานกับหน่วยงานต่างๆ ในพื้นที่ในการบริหารจัดการน้ำ ผลักดันน้ำและสูบน้ำออกจากพื้นที่แปลงหม่อนและโรงเลี้ยงไหมที่ได้รับความเสียหาย อีกทั้งได้สำรองพันธุ์หม่อนเพื่อสนับสนุนแก่เกษตรกรที่ประสบภัยทุกรายให้เพียงพอ พร้อมทั้งส่งข้อมูลเกษตรกรที่ได้รับความเสียหายไปกับหน่วยงานราชการในพื้นที่เพื่อขอรับความช่วยเหลืออีกทางหนึ่ง ทั้งนี้ บางรายต้องรอสำรวจระดับความเสียหายของแปลงหม่อนที่ชัดเจนอีกระยะหนึ่ง นอกจากนี้ ยังได้ให้ความรู้แก่เกษตรกรในการจัดการดูแลแปลงหม่อนทั้งในระหว่างน้ำท่วมขังและหลังน้ำลด เพื่อฟื้นฟูต้นหม่อนให้เจริญเติบโตและสามารถนำไปเลี้ยงไหมได้เหมือนเดิม